
1. LA DEPURACIÓ DE LES AIGÜES RESIDUALS

1.1 Què són les aigües residuals?

Les aigües residuals són aigües extretes de rius, fonts o pous, a les que s'han incorporat substàncies molt diverses en el seu procés d'utilització domèstic o industrial.

Podem destriar aquestes substàncies en tres grups:

· Sòlids diversos: sorres, cabells, plàstics, etc.

·  Matèria orgànica i inorgànica en suspensió.

·  Matèria orgànica dissolta.

1.2 Autodepuració o plantes depuradores?

La depuració de les aigües residuals és un procés que es produeix a la natura, espontàniament, en més o menys temps. La depuració, per tant, és un procés natural. Per a què, doncs, fem depuradores?

A la natura, el procés és lent. Les aigües residuals han de córrer molts quilòmetres de riu per autodepurar-se. Aquest procés, entre altres problemes, consumeix molt oxigen, de manera que la majoria dels organismes habituals als ecosistemes fluvials no poden respirar i desapareixen. 

Si els abocaments són abundosos i el riu de poc cabal, com la majoria del curs baix dels de Catalunya, el procés natural no pot arribar a depurar l'aigua, i llargs trams de riu són tèrbols, fan pudor i han perdut la majoria dels organismes que hi serien habituals si l'aigua estigués en bones condicions. Més que rius, esdevenen clavegueres.

A la depuradora, els procés de depuració que ja es faria de manera natural, s'accelera molt i s'eliminen de l'aigua gran part dels materials afegits durant el seu ús, de manera que l'aigua que s'aboca al riu té ja unes condicions acceptables per a la vida.

